Προγνωστικοί δείκτες εμφάνισης καρδιακής ανεπάρκειας σε ασθενείς με οξύ στεφανιαίο σύνδρομο
Authors: Αγγελόπουλος Παναγιώτης 
Published: September 2021

Από την ανάλυση των δεδομένων έχουμε βρει ότι η φλεγμονή, όπως αυτή εκφράζεται από δείκτες όπως η C-αντιδρώσα πρωτεΐνη και ο αριθμός των λευκών αιμοσφαιρίων, διαδραματίζει ανεξάρτητο ρόλο στην παθοφυσιολογία της πρόκλησης συστολικής δυσλειτουργίας της αριστερής κοιλίας σε ασθενείς που νοσηλεύονται με οξύ στεφανιαίο σύνδρομο. Φαίνεται πως η συσχέτιση των δεικτών αυτών με περισσότερο εκτεταμένη στεφανιαία νόσο, η ανάμειξη στην επιπρόσθετη βλάβη του μυοκαρδίου πέραν της ίδιας της πρώιμης νέκρωσης και η ποσοτική επιβάρυνση του θρομβωτικού φορτίου αποτελούν πιθανούς μηχανισμούς επιδείνωσης της συστολικής λειτουργίας της αριστερής κοιλίας. Αυτοί οι απλοί δείκτες φλεγμονής αποκτούν ιδιαίτερη προγνωστική αξία, η οποία είναι παραπλήσιας ισχύος, στην αναγνώριση ασθενών που έχουν μεγαλύτερες πιθανότητες να αναπτύξουν συστολική δυσλειτουργία της αριστερής κοιλίας όταν εισάγονται στο νοσοκομείο για οξύ στεφανιαίο σύνδρομο. Παράλληλα, διαπιστώσαμε ότι και το χρόνιο παθητικό κάπνισμα αυξάνει τις πιθανότητες πρόκλησης συστολικής δυσλειτουργίας μετά από οξύ στεφανιαίο επεισόδιο, επιδεινώνοντας, τουλάχιστον εν μέρει, την υποκλινική φλεγμονή. Η φλεγμονή φαίνεται πως εμπλέκεται και με έναν ακόμη τρόπο στην χειρότερη έκβαση των ασθενών: οξέα καταθλιπτικά συμπτώματα που προηγούνται της νοσηλείας, μέσω έξαρσης της υποκλινικής φλεγμονής μπορούν να επιδεινώσουν την βραχυπρόθεσμη (30 ημερών) πρόγνωση των ασθενών. Παρ’ όλ’ αυτά, με περαιτέρω ανάλυση των δεδομένων διαπιστώσαμε ότι η σχέση ανάμεσα στην καταθλιπτική συμπτωματολογία και την επιδείνωση της βραχυπρόθεσμης πρόγνωσης μεσολαβείται από το βαθμό υιοθέτησης της Μεσογειακής δίαιτας στους ηλικιωμένους ασθενείς της μελέτης. Ακόμη, διαπιστώσαμε ότι και άλλοι κλινικοί παράγοντες μπορούν να προβλέψουν αυξημένες πιθανότητες πρόκλησης συστολικής δυσλειτουργίας της αριστερής κοιλίας ασθενών που νοσηλεύονται με οξύ στεφανιαίο επεισόδιο. Η επιδείνωση της νεφρικής λειτουργίας, όπως αυτή εκφράζεται από την παθολογική κάθαρση της κρεατινίνης, αυξάνει αυτές τις πιθανότητες, συγκριτικά με ασθενείς που παρουσιάζουν λιγότερο επηρεασμένη νεφρική λειτουργία. Αυτή η δυσμενής συσχέτιση φαίνεται πως διαμεσολαβείται, τουλάχιστον ενμέρει, από το εγκεφαλικό νατριουρητικό πεπτίδιο (BNP). Τέλος, σε μία επιμέρους ανάλυση των μη γνωστών διαβητικών ασθενών του δείγματος, διαπιστώσαμε ότι οι αυξημένες τιμές γλυκόζης εισόδου προβλέπουν την μεγαλύτερη πιθανότητα να αναπτύξει ο ασθενής συστολική δυσλειτουργία της αριστερής κοιλίας.Πέρα από τις παρατηρήσεις σχετικά με προγνωστικούς δείκτες ανάπτυξης συστολικής δυσλειτουργίας της αριστερής κοιλίας σε ασθενείς που νοσηλεύονται με οξύ στεφανιαίο σύνδρομο και τις παρατηρήσεις σχετικά με πιθανούς εμπλεκόμενους παθοφυσιολογικούς μηχανισμούς, διαπιστώσαμε και κάποια χαρακτηριστικά/συνήθειες των ασθενών που παρέχουν κάποιου βαθμού προστασία από την ανάπτυξη συστολικής δυσλειτουργίας. Παρατηρήσαμε ότι η αυξημένη κατανάλωση ψαριών, πιθανά μέσω της αυξημένης πρόσληψης Ω3 λιπαρών οξέων, βοηθά αφενός στην ελάττωση της πιθανότητας εκδήλωσης καταθλιπτικής συμπτωματολογίας, ενώ παράλληλα ελαττώνει και τις πιθανότητες ανάπτυξης συστολικής δυσλειτουργίας. Άλλες διατροφικές συνήθειες που παρέχουν προστασία είναι η αποκλειστική κατανάλωση ελαιολάδου και η μέτρια κατανάλωση καφέ. Επίσης, η όσο το δυνατόν πιστότερη υιοθέτηση της δίαιτας Μεσογειακού τύπου, πέραν των γνωστών θετικών επιδράσεων στην υγεία, παρέχει και κάποιου βαθμού προστασία έναντι της επιδείνωσης της συστολικής λειτουργίας της αριστερής κοιλίας μετά από οξύ στεφανιαίο επεισόδιο, ενώ παρέχει προστασία έναντι καρδιαγγειακών επιπλοκών με τόσο μεγάλη αποτελεσματικότητα, ώστε η προστασία επεκτείνεται ακόμη και στα 2 έτη μετά από το βασικό οξύ στεφανιαία σύνδρομο αναφοράς. Τέλος, διαπιστώσαμε ότι καρδιοπροστατευτική δράση έναντι της συστολικής δυσλειτουργίας της αριστερής κοιλίας μετά από ένα οξύ στεφανιαίο σύνδρομο παρέχει η αυξημένη φυσική δραστηριότητα που έχει προηγηθεί του επεισοδίου, είτε αυτή είναι συγκεκριμένο πρόγραμμα εκγύμνασης, είτε είναι αυξημένη φυσική δραστηριότητα στις καθημερινές δραστηριότητες ή/και εργασία. Αυτό τεκμηριώνεται στους ηλικιωμένους ασθενείς του δείγματός μας. Φαίνεται πως αυτή η δράση λειτουργεί μέσω ελάττωσης της υποκλινικής φλεγμονής, αν και ενδεχομένως με διαφορετικό βαθμό προστασίας στα δύο φύλα, αφού στην ανάλυσή μας η προστασία της άσκησης τεκμηριώθηκε κυρίως στις ηλικιωμένες γυναίκες.Όσον αφορά στην ετήσια παρακολούθηση των ασθενών πρέπει να σημειωθεί ότι στο δείγμα μας η ηλικία και η ανάπτυξη συστολικής δυσλειτουργίας της αριστερής κοιλίας κατά τη διάρκεια της βασικής νοσηλείας, αποτελούν σημαντικούς προγνωστικούς παράγοντες ανάπτυξης καρδιαγγειακών επιπλοκών. Παρομοίως, και η νεφρική λειτουργία όπως αυτή εκφράζεται μέσω της κρεατινίνης ορού, αποτελεί σημαντικό προγνωστικό παράγοντα. Η ιντερλευκίνη 6 φαίνεται να αποτελεί σημαντικό διαμεσολαβητή ανάμεσα στη σχέση της συστολικής δυσλειτουργίας της αριστερής κοιλίας και της ανάπτυξης καρδιαγγειακών επιπλοκών στο έτος. Από την ανάλυσή μας φαίνεται ότι η C αντιδρώσα πρωτεΐνη δεν διαδραματίζει τέτοιο διαμεσολαβητικό ρόλο, πράγμα που υποδεικνύει ότι η Il-6 δρα μέσω άλλου βιολογικού μονοπατιού ως διαμεσολαβητής ανάμεσα στην συστολική δυσλειτουργία της αριστερής κοιλίας και στην ανάπτυξη καρδιαγγειακών επιπλοκών στο έτος και όχι μέσω της αύξησης στην παραγωγή της CRP.